CELEX: C2007/042/75
Language: et
Date: 2007-02-24 00:00:00
Title: Kohtuasi T-415/06 P: 29. detsembril 2006 esitatud apellatsioonkaebus Avaliku Teenistuse Kohtu 19. oktoobri 2006. aasta otsuse peale kohtuasjas F-59/05: De Smedt versus komisjon

24.2.2007   
            
            
               ET
            
            
               Euroopa Liidu Teataja
            
            
               C 42/43
            
         29. detsembril 2006 esitatud apellatsioonkaebus Avaliku Teenistuse Kohtu 19. oktoobri 2006. aasta otsuse peale kohtuasjas F-59/05: De Smedt versus komisjon
   (Kohtuasi T-415/06 P)
   (2007/C 42/75)
   Kohtumenetluse keel: prantsuse
   Pooled
   
      Apellatsioonkaebuse esitaja: Elisabeth De Smedt (Wezembeek-Oppem, Belgia) (esindajad: advokaadid L.Vogel ja R. Kechiche)
   
      Teine menetluspool: Euroopa Ühenduste Komisjon
   Apellatsioonkaebuse esitaja nõuded
   
               —
            
            
               Tühistada tervikuna vaidlustatud otsus, mille tegi Avaliku Teenistuse Kohtu teine koda 19. oktoobril 2006, mis toimetati kätte 19. oktoobri 2006. aasta tähitud kirjaga ning millega jäeti rahuldamata apellandi poolt 8. juulil 2005 esitatud hagi;
            
         
               —
            
            
               rahuldada apellandi 8. juulil 2005. aasta hagis esitatud nõuded;
            
         
               —
            
            
               mõista kostjalt ja menetlusse astujalt kodukorra artikli 87 lõike 2 alusel välja kohtukulud, sealhulgas vältimatud menetluskulud, ning iseäranis majutuse- ja sõidukulud, päevarahad ja advokaaditasud, lähtudes kodukorra artiklist 91 punktist b.
            
         Väited ja peamised argumendid
   Kohus jättis 19. oktoobri 2006. aasta otsusega, mille tühistamiseks on esitatud käesolev apellatsioonkaebus, rahuldamata apellandi hagi, milles ta esitas ühelt poolt nõude tühistada komisjoni 21. märtsi 2005. aasta otsus, millega kinnitati apellandi kui lepingulise töötajana teenistusse võetud endise abiteenistuja palgaaste ja -määr, ning teiselt poolt kahjuhüvitusnõude.
   Apellant põhjendab kõnealuse otsuse tühistamise nõuet kahe väitega, millest esimene rajaneb muude teenistujate teenistustingimuste (1) artikli 80 lõike 3 rikkumisel ning ilmsel hindamisveal. Apellant on seisukohal, et jättes rahuldamata tema esialgse hagi esimese nõude põhjendusega, et komisjon oli kohustatud kinni pidama ajakavast, mis oli sätestatud määruses nr 723/2004 (2) endiste abitöötajate eeskirja asendamiseks lepinguliste töötajate eeskirjaga, võimaldas Avaliku Teenistuse Kohus komisjonil rikkuda lepinguliste töötajate esialgse töölevõtmise protseduuri, rikkudes muude teenistujate teenistustingimuste artikli 80 lõiget 3.
   Teiseks väidab apellant kaebuse toetuseks, et kohus rikkus mittediskrimineerimise põhimõtet, põhjendamiskohustust ning käsitles ebapiisavalt apellandi seisukohti, jättes rahuldamata teise nõude tema esialgses hagis, mis oli esitatud diskrimineeriva olukorra tõttu, milles apellant oli sunnitud töötama, võrreldes teiste isikutega, kes täitsid komisjoni samas teenistuses samu ülesandeid kui tema. Apellant leiab, et Avaliku Teenistuse Kohus ei vastanud eelmainitud osas tema selgitustele adekvaatselt ning jättis õigustamatult tema nõude rahuldamata, piirdudes selles osas ainult üldsõnalise põhjendusega.
   
      (1)  Euroopa ühenduste muude teenistujate teenistustingimused on sätestatud nõukogu 29. veebruari 1968. aasta määruses (EMÜ, Euratom, ESTÜ) nr 259/68, millega kinnitati ka Euroopa ühenduste ametnike personalieeskirjad, artiklis 3 (EÜT L 56, 4.3.1968; ELT eriväljaanne 01/02, lk 5).
   
      (2)  Nõukogu 22. märtsi 2004. aasta määrus (EÜ, Euratom) nr 723/2004, millega muudetakse Euroopa ühenduste ametnike personalieeskirju ja Euroopa ühenduste muude teenistujate teenistustingimusi (ELT L 124, 27.4.2004, lk 1; ELT eriväljaanne 01/02, lk 130).